ΟΔΗΓΙΑ ΤΟΥ ΣΥΜΒΟΥΛΙΟΥ της 16ης Ιουνίου 1975 περί του συντονισμού των νομοθετικών , κανονιστικών και διοικητικών διατάξεων που αφορούν τις δραστηριότητες των ιατρών ( 75/363/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ , Έχοντας υπόψη : την συνθήκη περί ιδρύσεως της Ευρωπαϊκής Οικονομικής Κοινότητος , και ιδίως το άρθρο 49 , το άρθρο 57 και τα άρθρα 66 και 235 , την πρόταση της Επιτροπής , την γνώμη της Συνελεύσεως (1) , τη γνώμη της Οικονομικής και Κοινωνικής Επιτροπής (2) , Εκτιμώντας : ότι για την πραγματοποίηση της αμοιβαίας αναγνωρίσεως των διπλωμάτων , πιστοποιητικών και άλλων τίτλων ιατρικής κατά την έννοια της οδηγίας του Συμβουλίου 75/362/ΕΟΚ της 16ης Ιουνίου 1975 περί της αμοιβαίας αναγνωρίσεως των διπλωμάτων , πιστοποιητικών και άλλων τίτλων ιατρικής και περί των μέτρων προς διευκόλυνση της πραγματικής ασκήσεως του δικαιώματος εγκαταστάσεως και του δικαιώματος ελεύθερης παροχής υπηρεσιών (3) , η ομοιότητα που υπάρχει στα εκπαιδευτικά συστήματα επιτρέπει να περιορισθεί ο συντονισμός ως προς τον τομέα αυτό στην αξίωση πληρώσεως των ελαχίστων προϋποθέσεων , και να αφεθεί κατά τα λοιπά στα Κράτη μέλη η ελευθερία οργανώσεως του εκπαιδευτικού συστήματος . ότι , εν όψει της αμοιβαίας αναγνωρίσεως των διπλωμάτων , πιστοποιητικών και άλλων τίτλων ιατρικής ειδικότητος και προκειμένου να τοποθετηθεί το σύνολο των υπηκόων των Κρατών μελών που ασκούν το επάγγελμα επί ίσης βάσεως εντός της Κοινότητος , παρίσταται αναγκαίος κάποιος συντονισμός των προϋποθέσεων ειδικεύσεως των ιατρών ότι για τον σκοπό αυτόν πρέπει να προβλεφθούν ορισμένα ελάχιστα κριτήρια που να αφορούν την πρόσβαση στην ειδίκευση , την ελάχιστη διάρκεια αυτής , τον τρόπο και τον τόπο όπου πρέπει να πραγματοποιείται , καθώς και τον έλεγχο στον οποίο πρέπει να υπόκειται ότι τα κριτήρια αυτά αφορούν μόνο τις ειδικότητες που είναι κοινές σε όλα τα Κράτη μέλη ή σε δύο ή περισσότερα Κράτη μέλη . ότι ο συντονισμός των προϋποθέσεων ασκήσεως του επαγγέλματος , που προβλέπει η παρούσα οδηγία , δεν αποκλείει περαιτέρω συντονισμό . ότι ο συντονισμός που προβλέπεται από την παρούσα οδηγία αναφέρεται στην επαγγελματική εκπαίδευση των ιατρών ότι , όσον αφορά την εκπαίδευση , η πλειονότης των Κρατών μελών δεν κάνει επί του παρόντος διάκριση μεταξύ ιατρών που ασκούν την δραστηριότητά τους ως μισθωτοί και εκείνων που την ασκούν ως ανεξάρτητοι επαγγελματίες ότι , εκ του γεγονότος αυτού και για να διευκολυνθεί πλήρως η ελεύθερη κυκλοφορία των επαγγελματιών εντός της Κοινότητος , φαίνεται αναγκαίο να επεκταθεί η εφαρμογή της παρούσης οδηγίας στους μισθωτούς ιατρούς , ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ : Άρθρο 1 1 . Τα Κράτη μέλη εξαρτούν την ανάληψη και την άσκηση των ιατρικών δραστηριοτήτων από την κατοχή διπλώματος , πιστοποιητικού ή άλλου τίτλου ιατρικής , κατά την έννοια του άρθρου 3 της οδηγίας 75/362/ΕΟΚ , που να παρέχει την εγγύηση ότι ο ενδιαφερόμενος έχει αποκτήσει κατά την συνολική διάρκεια της εκπαιδεύσεώς του : α ) προσήκουσες γνώσεις των επιστημών επί των οποίων βασίζεται η ιατρική , καθώς και ότι έχει κατανοήσει καλά τις επιστημονικές μεθόδους , συμπεριλαμβανομένων των αρχών μετρήσεως των βιολογικών λειτουργιών , της αξιολογήσεως των επιστημονικώς διαπιστωμένων γεγονότων και της αναλύσεως των δεδομένων . β ) προσήκουσες γνώσεις της διαρθρώσεως των λειτουργιών και της συμπεριφοράς του ανθρωπίνου οργανισμού υγιούς ή ασθενούς , καθώς και των σχέσεων μεταξύ της καταστάσεως της υγείας του ανθρώπου και του φυσικού και κοινωνικού περιβάλλοντός του . γ ) προσήκουσες γνώσεις των κλινικών θεμάτων και της κλινικής πρακτικής που να του παρέχουν συνεκτική εικόνα των σωματικών και διανοητικών ασθενειών , της προληπτικής ιατρικής , της διαγνωστικής και της θεραπευτικής ιατρικής καθώς και της αναπαραγωγής του ανθρώπου . δ ) προσήκουσα κλινική πείρα υπό κατάλληλη εποπτεία σε νοσοκομεία . 2 . Η συνολική αυτή ιατρική εκπαίδευση περιλαμβάνει τουλάχιστον έξη έτη ή 5 500 ώρες θεωρητικής και πρακτικής διδασκαλίας σε πανεπιστήμιο ή υπό την εποπτεία πανεπιστημίου . 3 . Για να γίνει κανείς δεκτός στην εκπαίδευση αυτήν προϋποτίθεται ότι κατέχει δίπλωμα ή πιστοποιητικό που παρέχει δικαίωμα πρόσβασης στις σχετικές σπουδές στα ανώτατα εκπαιδευτικά ιδρύματα ενός Κράτους μέλους . 4 . Για τα πρόσωπα που άρχισαν τις σπουδές τους προ της 1ης Ιανουαρίου 1972 , η αναφερόμενη στην παράγραφο 2 εκπαίδευση δύναται να περιλαμβάνει : πρακτική εκπαίδευση έξη μηνών πανεπιστημιακού επιπέδου , πραγματοποιούμενη κατά πλήρη απασχόληση υπό την εποπτεία των αρμοδίων αρχών . 5 . Η παρούσα οδηγία δεν θίγει με κανένα τρόπο την ευχέρεια των Κρατών μελών να επιτρέπουν στην επικράτειά τους , σύμφωνα με την εσωτερική νομοθεσία τους , την ανάληψη και την άσκηση των ιατρικών δραστηριοτήτων στους κατόχους διπλωμάτων , πιστοποιητικών ή άλλων τίτλων , που δεν έχουν αποκτηθεί σε Κράτος μέλος . Άρθρο 2 1 . Τα Κράτη μέλη μεριμνούν , ώστε η εκπαίδευση που οδηγεί στην απόκτηση διπλώματος , πιστοποιητικού ή άλλου τίτλου ιατρικής ειδικότητος να ανταποκρίνεται τουλάχιστον στους ακόλουθους όρους : α ) προϋποθέτει την επιτυχή περάτωση εξαετών σπουδών στο πλαίσιο του προβλεπομένου στο άρθρο 1 κύκλου σπουδών . β ) περιλαμβάνει θεωρητική και πρακτική διδασκαλία . γ ) πραγματοποιείται κατά πλήρη απασχόληση και υπό την εποπτεία των αρμοδίων αρχών ή οργανισμών . δ ) πραγματοποιείται σε πανεπιστημιακό κέντρο , σε πανεπιστημιακή κλινική ή , κατά περίπτωση , σε νοσηλευτικό ίδρυμα εγκεκριμένο για τον σκοπό αυτόν από τις αρμόδιες αρχές ή οργανισμούς . ε ) συνεπάγεται προσωπική συμμετοχή του υποψηφίου ειδικού ιατρού στην δραστηριότητα και στις ευθύνες των σχετικών υπηρεσιών . 2 . Τα Κράτη μέλη εξαρτούν την χορήγηση διπλώματος , πιστοποιητικού ή άλλου τίτλου ιατρικής ειδικότητος από την κατοχή ενός από τα διπλώματα , πιστοποιητικά ή άλλους τίτλους ιατρικής που αναφέρονται στο άρθρο 1 . 3 . Τα Κράτη μέλη ορίζουν , εντός της προβλεπομένης από το άρθρο 7 προθεσμίας , τις αρμόδιες για την χορήγηση των διπλωμάτων , πιστοποιητικών και άλλων τίτλων που αναφέρονται στην παράγραφο 1 αρχές ή οργανισμούς . Άρθρο 3 1 . Υπό την επιφύλαξη της αρχής της κατά πλήρη απασχόληση εκπαιδεύσεως , η οποία διατυπώνεται στο άρθρο 2 παράγραφος 1 περίπτωση γ ) και εν αναμονή των αποφάσεων τις οποίες πρόκειται να λάβει το Συμβούλιο , σύμφωνα με την παράγραφο 3 , τα Κράτη μέλη δύνανται να επιτρέψουν ειδίκευση κατά μερική απασχόληση , υπό όρους αποδεκτούς από τις αρμόδιες εθνικές αρχές , εφ’ όσον η κατά πλήρη απασχόληση εκπαίδευση δεν θα ήταν πραγματοποιήσιμη για αποχρώντες λόγους . 2 . Η συνολική διάρκεια της ειδικεύσεως δεν δύναται να επιβραχυνθεί βάσει της παραγράφου 1 . Το επίπεδο εκπαιδεύσεως δεν δύναται να διακυβευθεί ούτε λόγω του ότι η εκπαίδευση συντελείται κατά μερική απασχόληση ούτε λόγω της ασκήσεως ιδιωτικής , αμειβομένης επαγγελματικής δραστηριότητος . 3 . Το αργότερο τέσσερα έτη από της κοινοποιήσεως της παρούσης οδηγίας και υπό το φως νέας εξετάσεως της καταστάσεως , το Συμβούλιο , προτάσει της Επιτροπής , αποφασίζει αν οι διατάξεις των παραγράφων 1 και 2 πρέπει να διατηρηθούν ή να τροποποιηθούν , λαμβάνοντας υπόψη ότι η δυνατότης εκπαιδεύσεως κατά μερική απασχόληση θα πρέπει να εξακολουθήσει να υφίσταται υπό ορισμένες περιστάσεις που θα εξετασθούν χωριστά για κάθε μία ειδικότητα . Άρθρο 4 Τα Κράτη μέλη μεριμνούν , ώστε να τηρείται η ελάχιστη διάρκεια της ειδικεύσεως που διαλαμβάνεται κατωτέρω για τις διάφορες ειδικότητες : 1η ομάδα : - χειρουργική 5 έτη - νευροχειρουργική 5 έτη - παθολογία 5 έτη - ουρολογία 5 έτη - ορθοπεδική 5 έτη 2η ομάδα : - γυναικολογία - μαιευτική 4 έτη - παιδιατρική 4 έτη - φυματιολογία - πνευμονολογία 4 έτη 3η ομάδα : - αναισθησιολογία 3 έτη - οφθαλμολογία 3 έτη - ωτορινολαρυγγολογία 3 έτη Άρθρο 5 Τα Κράτη μέλη , τα οποία έχουν επί του θέματος νομοθετικές , κανονιστικές και διοικητικές διατάξεις , μεριμνούν , ώστε να τηρείται η ελάχιστη διάρκεια της ειδικεύσεως που διαλαμβάνεται κατωτέρω : 1η ομάδα : - πλαστική χειρουργική 5 έτη - χειρουργική θώρακος 5 έτη - χειρουργική των αγγείων 5 έτη - νευρολογία - ψυχιατρική 5 έτη - χειρουργική παίδων 5 έτη - γαστρεντερολογική χειρουργική 5 έτη 2η ομάδα : - καρδιολογία 4 έτη - γυστρεντερολογία 4 έτη - νευρολογία 4 έτη - ρευματολογία 4 έτη - ψυχιατρική 4 έτη - κλινική βιολογία 4 έτη - ακτινολογία - ραδιολογία 4 έτη - ακτινοδιαγνωστική 4 έτη - ακτινοθεραπευτική 4 έτη - τροπική ιατρική 4 έτη - φαρμακολογία 4 έτη - παιδοψυχιατρική 4 έτη - μικροβιολογία 4 έτη - παθολογική ανατομία 4 έτη - « occupational medicine » 4 έτη - βιολογική χημεία 4 έτη - ανοσολογία 4 έτη - δερματολογία 4 έτη - αφροδισιολογία 4 έτη - γηριατρική 4 έτη - νεφρολογία 4 έτη - μεταδοτικές ασθένειες 4 έτη - « community medicine » 4 έτη - βιολογική αιματολογία 4 έτη 3η ομάδα : - αιματολογία 3 έτη - ενδοκρινολογία 3 έτη - φυσική ιατρική αποκατάσταση 3 έτη - στοματολογία 3 έτη - δερματολογία - αφροδισιολογία 3 έτη - αλλεργολογία 3 έτη Άρθρο 6 Η παρούσα οδηγία ισχύει επίσης για τους υπηκόους των Κρατών μελών , οι οποίοι , σύμφωνα με τον κανονισμό του Συμβουλίου ( ΕΟΚ ) αριθ. 1612/68 της 15ης Οκτωβρίου 1968 περί της ελεύθερης κυκλοφορίας των εργαζομένων στο εσωτερικό της Κοινότητος (4) , ασκούν ή θα ασκήσουν ως μισθωτοί μία από τις δραστηριότητες που αναφέρονται στο άρθρο 1 της οδηγίας 75/362/ΕΟΚ . Άρθρο 7 Μεταβατικώς και κατά παρέκκλιση από το άρθρο 2 παράγραφος 1 περίπτωση γ ) και από το άρθρο 3 , τα Κράτη μέλη , των οποίων οι νομοθετικές , κανονιστικές και διοικητικές διατάξεις , κατά τον χρόνο κοινοποιήσεως της παρούσης οδηγίας , προβλέπουν τρόπο ειδικεύσεως κατά μερική απασχόληση , δύνανται να συνεχίσουν να εφαρμόζουν τις διατάξεις αυτές επί των υποψηφίων , οι οποίοι θα έχουν αρχίσει την ειδίκευσή τους το αργότερο τέσσερα έτη μετά την κοινοποίηση της παρούσης οδηγίας . Η προθεσμία αυτή δύναται να παραταθεί , αν το Συμβούλιο δεν έχει λάβει απόφαση δυνάμει του άρθρου 3 παράγραφος 3 . Άρθρο 8 Μεταβατικώς και κατά παρέκκλιση από το άρθρο 2 παράγραφος 2 : α ) όσον αφορά το Λουξεμβούργο και μόνο για τα διπλώματα του Λουξεμβούργου , τα οποία προβλέπει ο νόμος του 1939 « περί απονομής ακαδημαϊκών και πανεπιστημιακών τίτλων » , η χορήγηση του πιστοποιητικού ιατρικής ειδικότητος εξαρτάται από μόνη την κατοχή διπλώματος διδάκτορος ιατρικής , χειρουργικής και μαιευτικής που χορηγείται από την κρατική εξεταστική επιτροπή του Λουξεμβούργου . β ) όσον αφορά την Δανία και μόνο για τα κρατικά διπλώματα διδάκτορος ιατρικής που χορηγούνται από την ιατρική σχολή δανικού πανεπιστημίου , σύμφωνα με την απόφαση του Υπουργού Εσωτερικών της 14ης Μαΐου 1970 , η χορήγηση του τίτλου ιατρικής ειδικότητος εξαρτάται από μόνη την κατοχή των εν λόγω διπλωμάτων . Τα διπλώματα που αναφέρονται στις περιπτώσεις α ) και β ) δύνανται να χορηγούνται στους υποψηφίους , η εκπαίδευση των οποίων θα έχει αρχίσει προ της λήξεως της προθεσμίας του άρθρου 9 παράγραφος 1 . Άρθρο 9 1 . Τα Κράτη μέλη λαμβάνουν τα μέτρα που είναι αναγκαία για να συμμορφωθούν προς την παρούσα οδηγία , εντός δεκαοκτώ μηνών από της κοινοποιήσεώς της και ενημερώνουν αμέσως περί αυτού την Επιτροπή . 2 . Τα Κράτη μέλη γνωστοποιούν στην Επιτροπή τις σημαντικές διατάξεις εσωτερικού δικαίου που εκδίδουν στον τομέα που διέπεται από την παρούσα οδηγία . Άρθρο 10 Αν , κατά την εφαρμογή της παρούσης οδηγίας , παρουσιάζονται σε ορισμένους τόμεις μείζονες δυσχέρειες για ένα Κράτος μέλος , η Επιτροπή εξετάζει τις δυσχέρειες αυτές σε συνεργασία με το εν λόγω Κράτος , λαμβάνει δε την γνώμη της Επιτροπής Ανωτέρων Υπαλλήλων επί της Δημοσίας Υγείας που συνιστάται με την απόφαση 75/365/ΕΟΚ (5) . Εφ’ όσον παραστεί ανάγκη , η Επιτροπή υποβάλλει στο Συμβούλιο τις κατάλληλες προτάσεις . Άρθρο 11 Η παρούσα οδηγία απευθύνεται στα Κράτη μέλη . Εγινε στο Λουξεμβούργο , στις 16 Ιουνίου 1975 .

[Source: multi_eurlex | Tokens: 10214]